 

**Vzor CKO č. 16**

**verzia 2**

**Programové obdobie 2014 – 2020**

|  |  |
| --- | --- |
| **Vec:** | Zmluva o vykonávaní časti úloh riadiaceho orgánu sprostredkovateľským orgánom (čl. 123 ods. 6 všeobecného nariadenia) |
| **Určené pre:** | Riadiace orgány  Sprostredkovateľské orgány |
| **Na vedomie:** | Certifikačný orgán  Orgán auditu  Gestori horizontálnych princípov |
| **Vydáva:** | Centrálny koordinačný orgán  Úrad vlády SR  v súlade s kapitolou 1.2, ods. 3, písm. a) Systému riadenia európskych štrukturálnych a investičných fondov |
| **Záväznosť:** | Vzor má odporúčací charakter |
| **Dátum vydania:** | 11.02.2016 |
| **Dátum účinnosti:** | 11.02.2016 |
| **Schválil:** | Ing. Igor Federič  vedúci Úradu vlády SR |

**Zmluva o vykonávaní časti úloh riadiaceho orgánu sprostredkovateľským orgánom**

podľa § 7 ods. 3 a § 8 ods. 2 zákona č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov a podľa § 23 a § 31 zákona č. 40/1964 Zb. Občiansky zákonník v znení neskorších predpisov

(ďalej len ,,zmluva“)

uzatvorená medzi:

**Riadiaci orgán:**

Názov:

Sídlo

IČO:

Štatutárny orgán:

(ďalej ako ,,RO“)

a

**Sprostredkovateľský orgán**

Názov:

Sídlo

IČO:

Štatutárny orgán:

(ďalej ako ,,SO“)

(riadiaci orgán a sprostredkovateľský orgán spoločne aj ako ,,zmluvné strany“ alebo jednotlivo ,,zmluvná strana“)

**Článok 1**

**Úvodné ustanovenia a definície pojmov**

1. Uznesením vlády SR č.........zo dňa......bolo........ určené v súlade s § 4 písm. a) bod 1 zákona č. 292/2014 Z.z. o príspevku poskytovanom z európskych štrukturálnych a investičných fondov a o zmene a doplnení niektorých zákonov (ďalej len ,,zákon o príspevku z EŠIF“) ako RO pre operačný program[[1]](#footnote-1)............
2. Uznesením vlády SR č.........zo dňa......bolo........ určené v súlade s § 4, písm. a) bod 2 zákona o príspevku z EŠIF ako SO pre operačný program.............
3. RO týmto udeľuje plnomocenstvo na výkon časti úloh RO v rozsahu definovanom v článku 3 tejto zmluvy, ktorá zakladá právny vzťah zastúpenia a predstavuje dohodu zmluvných strán o plnomocenstve medzi RO a SO. Plnomocenstvo sa udeľuje na dobu trvania tejto zmluvy, ak nedošlo k jeho odvolaniu zo strany RO alebo výpovedi zo strany SO pred ukončením účinnosti tejto zmluvy v plnom alebo čiastočnom rozsahu podľa čl. 9 zmluvy.
4. RO má záujem poveriť SO vykonávaním časti svojich úloh v rámci operačného programu ............ (ďalej len ,,OP...“), za vykonávanie ktorých je RO zodpovedný v súlade s čl. 125 ods. 1 Nariadenia Európskeho parlamentu a Rady (EÚ) č. 1303/2013 zo   
   17. decembra 2013, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom námornom a rybárskom fonde a ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde, Kohéznom fonde a Európskom námornom a rybárskom fonde, a ktorým sa zrušuje nariadenie Rady (ES) č. 1083/2006 (ďalej len ,,všeobecné nariadenie“) v spojení s § 7 ods. 4 zákona o príspevku EŠIF.
5. SO má záujem a je pripravený vykonávať úlohy, vykonávaním ktorých ho RO poverí.
6. Pred uzatvorením tejto zmluvy RO dostatočne overil spôsobilosť SO realizovať práva a povinnosti SO v rozsahu minimálne podľa Systému riadenia európskych štrukturálnych a investičných fondov na programové obdobie 2014 – 2020, verzia 1 (ďalej len ,,Systém riadenia EŠIF“) a SO potvrdzuje, že pri podpise tejto zmluvy spĺňa všetky požiadavky a predpoklady na riadny výkon úloh, ktorých vykonávaním je zo strany RO poverený.
7. Zmluvným stranám nie je známa žiadna prekážka, ktorá by im bránila uzatvoriť túto zmluvu.
8. Používané pojmy, ktoré nie sú osobitne definované v tejto zmluve ale sú definované v zákone o príspevku z EŠIF, všeobecnom nariadení, v Systéme riadenia EŠIF, Systéme finančného riadenia štrukturálnych fondov, Kohézneho fondu a Európskeho námorného a rybárskeho fondu na programové obdobie 2014 – 2020 (ďalej len ,,Systém finančného riadenia“), Stratégii financovania Európskych štrukturálnych a investičných fondov pre programové obdobie 2014 – 2020 (ďalej len ,,Stratégia financovania“), majú rovnaký význam ako je ich význam uvedený vo vymenovaných dokumentoch.
9. Právnym dokumentom pre OP... sa na účely tejto zmluvy rozumie právny predpis SR a EÚ, uznesenie vlády SR, Systém riadenia EŠIF, Systém finančného riadenia, Stratégia financovania, záväzné metodické dokumenty vydávané Centrálnym koordinačným orgánom (ďalej len ,,CKO“), Certifikačným orgánom (ďalej len ,,CO“) a Európskou komisiou, manuál procedúr RO a usmernenia RO v oblasti implementácie OP....., ktoré sú pre zmluvné strany záväzné, pokiaľ ide o riadenie OP..... a vykonávanie úloh, na ktoré bol SO poverený.

Pozn. ak je to na účely obsahu zmluvy potrebné, zmluvné strany definujú pojmy, ktoré budú používané na účely tejto zmluvy a ktorých definovanie je s ohľadom na potreby konkrétnej zmluvy nutné.

**Článok 2**

**Predmet a spôsob plnenia zmluvy**

1. RO touto zmluvou poveruje SO, aby SO ako poskytovateľ v zmysle § 3 ods. 2, písm. f) zákona o príspevku z EŠIF vykonával v mene a na účet RO časť jeho úloh v súlade s   
   čl. 123 ods. 6 všeobecného nariadenia v spojení s § 7 ods. 3 a § 8 ods. 2 zákona o príspevku z EŠIF, a to podľa podmienok a v rozsahu práv a povinností vyplývajúcich z tejto zmluvy v nasledovnej časti OP:
   1. ......................
   2. ......................

Pozn. uviesť konkrétnu časť/časti OP, vo vzťahu ku ktorým bude SO vykonávať činnosti RO (definovanie prioritnej osi/osí, špecifických cieľov za ktorých implementáciu zodpovedá SO).

1. Predmetom tejto zmluvy je aj úprava finančných vzťahov medzi RO a SO podľa kapitoly 1.3.2.2, ods. 3 Systému riadenia EŠIF.
2. SO vykonáva úlohy, ktorými bol poverený podľa tejto zmluvy samostatne prostredníctvom vlastných kapacít.

Pozn. v prípade dohody RO a SO o inom spôsobe vykonávania úloh podlieha uvedené ustanovenie modifikácii na základe dohody medzi RO a SO.

1. Pri plnení záväzkov z tejto zmluvy je SO oprávnený konať podľa udeleného plnomocenstva v mene a na účet RO a to za podmienok stanovených touto zmluvou a v rozsahu podľa čl. 3 tejto zmluvy, k čomu RO týmto výslovne SO splnomocňuje. Plnomocenstvo podľa predchádzajúcej vety tohto odseku 4 zahŕňa aj konanie SO voči tretím osobám v mene a na účet RO.
2. RO zodpovedá za riadenie OP .... v súlade so zásadou riadneho finančného hospodárenia podľa čl. 30 nariadenia Európskeho Parlamentu a Rady (EÚ, EURATOM) č. 966/2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 nariadenia.

**Článok 3**

**Rozsah plnomocenstva**

1. RO vo vzťahu k časti OP.... podľa čl. 2 ods. 1 týmto udeľuje SO plnomocenstvo na vykonávanie nasledujúcich úloh:
   1. ..............
   2. .............

(ďalej aj ,,úlohy podľa tejto zmluvy“).

1. SO plnomocenstvo v celom udelenom rozsahu prijíma.

Pozn. Zmluvné strany presne špecifikujú rozsah úloh, ktorých vykonávaním bude poverený SO.

**Článok 4**

**Práva a povinnosti RO**

1. RO je na účely plnenia tejto zmluvy oprávnený najmä:
   1. Požadovať v písomnej forme od SO informácie o spôsobe, vecných a časových okolnostiach vykonávania úloh,
   2. Vydávať záväzné usmernenia týkajúce sa riadenia OP..., vydávať odporúčania alebo vydávať iné písomné pokyny v nadväznosti na svoju právomoc upravenú v čl. 125 ods. 1 všeobecného nariadenia, to z vlastného podnetu alebo na základe podnetov a požiadaviek SO podľa čl. 5 ods. 2, písm. a) tejto zmluvy,
   3. Kontrolovať vykonávanie úloh zo strany SO podľa tejto zmluvy a právnych predpisov pre OP.... a žiadať SO o prijatie opatrení na odstránenie nedostatkov zistených pri kontrole výkonu úloh SO, v súlade s čl. 7 zmluvy,
   4. Uchovávať všetky dokumenty týkajúce sa plnenia úloh podľa tejto zmluvy v súlade s podmienkami stanovenými v čl. 140 všeobecného nariadenia.
2. RO je na účely plnenia tejto zmluvy povinný najmä:
   1. Poskytovať SO pri výkone úloh podľa tejto zmluvy súčinnosť potrebnú na riadne plnenie úloh podľa tejto zmluvy, najmä poskytnúť SO potrebné informácie, posúdiť predložené žiadosti o usmernenie a vyjadriť sa k nim,
   2. Zabezpečiť dôslednú informovanosť SO o všetkých veciach, ktoré sa priamo alebo nepriamo týkajú výkonu úloh SO, vrátane informovania SO o plánovaných pracovných stretnutiach s Centrálnym koordinačným orgánom (ďalej len ,,CKO“), Certifikačným orgánom (ďalej len ,,CO“) a Orgánom auditu (ďalej len ,,OA“) ako aj s ostatnými orgánmi verejnej správy SR a orgánmi EÚ, ako aj o priebehu a výsledkoch komunikácie s týmito orgánmi; ak komunikácia s týmito orgánmi má písomnú povahu, za splnenie tejto povinnosti je považované zaslanie korešpondencie na vedomie SO,
   3. Predkladať SO na vyjadrenie návrhy zmien OP ...., ktorých navrhovateľom nie je SO.

**Článok 5**

**Práva a povinnosti SO**

1. SO je pri výkone úloh podľa tejto zmluvy povinný najmä:
   1. Konať s odbornou starostlivosťou, v súlade s touto zmluvou a právnymi dokumentmi pre OP....,
   2. Oznámiť RO všetky skutočnosti, o ktorých sa dozvedel pri plnení úloh podľa tejto zmluvy alebo v súvislosti s nimi v rozsahu:
      1. V akom je na ich oznamovanie povinný podľa tejto zmluvy alebo právnych predpisov pre OP... alebo
      2. Osobitnej písomnej požiadavky RO, a to najmä informácie o spôsobe, vecných a časových okolnostiach vykonávania úloh podľa tejto zmluvy,
   3. Dodržiavať povinnosti vyplývajúce pre SO z právnych predpisov pre OP.... a z usmernení RO vydávaných podľa 4 ods. 2, písm. b) tejto zmluvy,
   4. Poskytovať RO, CO, OA, resp. ďalším kontrolným orgánom súčinnosť v požadovanom rozsahu v rámci vykonávaných kontrol a auditov, v rozsahu činností vykonávaných SO a v prípade požiadavky RO vystupovať pri vykonávaných kontrolách a auditoch priamo vo vzťahu k príslušným kontrolným orgánom,
   5. Poskytnúť RO súčinnosť v rozsahu potrebnom na zabezpečenie riadenia OP ....,
   6. V lehote stanovenej RO prijať opatrenia na odstránenie nedostatkov zistených pri kontrole výkonu úloh SO zo strany RO, v súlade s čl. 7 zmluvy,
   7. Dodržiavať povinnosti vyplývajúce pre SO zo zákona č. 122/2013 Z.z. o ochrane osobných údajov a o zmene a doplnení niektorých zákonov v znení neskorších predpisov (ďalej len ,,zákon č. 122/2013 Z.z.“) týkajúce sa získavania a spracúvania informácií a súčasne poskytovať osobné údaje RO podľa požiadavky v súlade so zákonom č. 122/2013 Z.z. a s § 47 zákona o príspevku EŠIF,
   8. Prijať opatrenia na predchádzanie vzniku konfliktu záujmov v zmysle § 46 zákona o príspevku z EŠIF, dôsledne preverovať oznámenia tretích osôb alebo vlastných zamestnancov o vzniku možného konfliktu záujmov a prijať potrebné opatrenia v súlade s ustanoveniami zákona o príspevku z EŠIF alebo inými relevantnými právnymi predpismi,
   9. uchovávať všetky dokumenty týkajúce sa vykonávania delegovaných právomocí v súlade so zákonom č. 395/2002 Z. z. o archívoch a registratúrach a o doplnení niektorých zákonov v znení neskorších predpisov, s platným registratúrnym poriadkom a registratúrnym plánom a to minimálne do termínu vyplývajúceho z legislatívy EÚ.
2. SO je pri výkone úloh podľa tejto zmluvy oprávnený najmä:
   1. Vyžadovať od RO záväzné usmernenie pre ďalší postup vo všeobecnej otázke alebo konkrétne písomné pokyny alebo odporúčania pre postup v špecifickom prípade,
   2. Na vlastnú zodpovednosť si zabezpečiť pre účel riadneho plnenia povinností vyplývajúcich z tejto zmluvy služby tretích osôb pri dodržaní všetkých aplikovateľných právnych predpisov EÚ a SR a právnych dokumentov pre OP....,
   3. Požadovať od RO informácie a dokumenty potrebné pre riadny výkon úloh SO.
3. Pokynmi RO je SO v celom rozsahu viazaný. Všetky písomnosti vydávané SO nesmú byť v rozpore s usmerneniami, odporúčaniami a pokynmi RO, ako ani v rozpore s legislatívou EÚ a SR.

**Článok 6**

**Finančné vzťahy**

1. RO zabezpečí primerané finančné krytie výkonu úloh SO určených v zmluve z alokácie prostriedkov technickej pomoci OP...., ktorá bola určená na zabezpečenie výkonu úloh SO. Pozn. V prípade ak RO bude kryť výdavky SO z iných zdrojov ako sú zdroje technickej pomoci, zmluvné strany tieto zdroje definujú v ods. 1 podľa dohodnutého stavu úhrady výdavkov za činnosti SO.
2. SO zabezpečuje vyplatenie príspevku prijímateľom prostredníctvom platobnej jednotky.../Poskytnutie príspevku prijímateľom zabezpečuje RO prostredníctvom platobnej jednotky..... Pozn. vybrať relevantný prípad
3. Finančné nároky RO vyplývajúce zo všeobecnej zodpovednosti SO za škodu spôsobenú pri plnení alebo v súvislosti s vykonávaním úloh podľa tejto zmluvy si RO uplatní podľa ustanovení čl. 8 tejto zmluvy.

**Článok 7**

**Vykonávanie kontroly a komunikácia zmluvných strán**

1. RO je oprávnený počas platnosti a účinnosti tejto zmluvy kedykoľvek vykonávať kontrolu plnenia podmienok v nej ustanovených v zmysle zákona č. 357/2015 Z. z. o finančnej kontrole a  audite a o zmene a doplnení niektorých zákonov, a to najmä:
   1. na základe písomných správ SO vyžiadaných RO,
   2. na základe správ z auditov a kontrol,
   3. vyžiadaním podkladov súvisiacich s výkonom úloh od SO a ich analýzou,
   4. finančnými kontrolami na mieste v priestoroch SO alebo v iných priestoroch, kde prebieha výkon úloh SO.
2. RO písomne oznámi SO dátum vykonania kontroly na mieste, predmet kontroly a rozsah dokumentácie, ktorú je potrebné predložiť vo vzťahu ku kontrole a termínom začiatku kontroly a to najmenej tri pracovné dni pred začatím kontroly. Lehota podľa predchádzajúcej vety nemusí byť dodržaná v prípadoch, kedy by včasné oznámenie začatia kontroly, vrátane súvisiacich informácií, mohlo zmariť účel vykonávanej kontroly.
3. Ak RO pri výkone kontroly plnenia úloh podľa tejto zmluvy zo strany SO zistí, že SO neplní alebo nedostatočne plní úlohy podľa tejto zmluvy alebo ich neplní v určenej lehote, je RO oprávnený žiadať SO o prijatie opatrení na odstránenie zistených nedostatkov v ním určenej lehote alebo uplatniť iné prostriedky, vrátane možnosti ukončenia zmluvy podľa čl. 9 tejto zmluvy.

**Článok 8**

**Zodpovednosť za škodu, vymáhanie pohľadávok a súdne konania**

1. Zmluvné strany sú si vedomé, že celkovú zodpovednosť za realizáciu OP.... má RO, v súlade s právnymi dokumentmi pre OP...., a to vrátane zodpovednosti za výkon úloh podľa tejto zmluvy. Celková zodpovednosť RO však nezbavuje SO všeobecnej zodpovednosti za škodu spôsobenú pri plnení alebo v súvislosti s vykonávaním úloh podľa tejto zmluvy.
2. SO zodpovedá za riadne vykonávanie úloh a vykonanie s tým súvisiacich činností, ku ktorým sa v tejto zmluve zaviazal za podmienok stanovených v tejto zmluve bez ohľadu na to, či ich vykonával sám alebo prostredníctvom tretej osoby (čl. 5 ods. 2, písm. b)).
3. V prípade porušenia právnej povinnosti SO týkajúcej sa výkonu úloh alebo v súvislosti s výkonom úloh podľa tejto zmluvy s finančným dopadom, bude takéto porušenie zakladať zodpovednosť SO za škodu. Vzhľadom na zodpovednosť RO za realizáciu OP ... uvedenú v odseku 1 tohto článku a zabezpečenie možnosti realizácie práva postihu na ďalšie subjekty zapojené do realizácie OP ... podľa miery ich vlastnej zodpovednosti, má RO voči SO právo postihu (postihový regres) analogicky podľa   
   § 440 Občianskeho zákonníka alebo inej aplikovateľnej právnej normy v závislosti od podmienok konkrétneho prípadu, pričom rozsah postihového nároku je daný rozsahom skutočne vyplatenej náhrady škody. V prípade, ak škoda poškodenému nebola v plnom rozsahu nahradená, zmluvné strany sa osobitne dohodnú, ktorá zmluvná strana, akým spôsobom a za akých podmienok bude riešiť zvyšnú časť nároku na náhradu škody, a to aj v nadväznosti na spôsob jej uplatnenia zo strany poškodeného a právny režim, ktorý sa vzťahuje na takto uplatnenú škodu a jej vysporiadanie.
4. V prípade súdnych alebo iných konaní (najmä správne konanie, konanie pred orgánmi štátnej správy, napr. Protimonopolný úrad SR, Úrad pre verejné obstarávanie, konania vedené orgánmi činnými v trestnom konaní, vzniknutých v súvislosti s realizáciou OP....), vo vzťahu ku ktorej vykonáva podľa tejto zmluvy úlohy SO (s aktívnou alebo pasívnou legitimáciou RO) je RO oprávnený zabezpečiť zastúpenie v konaní prostredníctvom ním určených osôb alebo je oprávnený požadovať od SO, aby navrhol zástupcu, ktorý zabezpečí zastupovanie RO v predmetnom konaní.
5. V prípade, ak RO požaduje od SO navrhnutie zástupcu pre konanie podľa ods. 4 tohto článku zmluvy, RO je povinný vystaviť pre určeného zástupcu procesné plnomocenstvo na celé konanie v súlade s § 24 a nasl. zákona č. 99/1963 Zb. Občiansky súdny poriadok v znení neskorších predpisov, resp. v súlade s pravidlami vyplývajúcimi z osobitného procesného poriadku (napr. zákon č. 71/1967 Zb. o správnom konaní (správny poriadok) v znení neskorších predpisov, zákon č. 301/2005 Z.z. Trestný poriadok v znení neskorších predpisov, zákon č. 38/1993 Z.z. o organizácii Ústavného súdu Slovenskej republiky, o konaní pred ním a o postavení jeho sudcov v znení neskorších predpisov).
6. Splnomocnený zástupca SO podľa ods. 5 tohto článku zmluvy je povinný podávať RO správy o postupe v konaní, jeho výsledkoch a právnych následkoch, ktoré z vedeného konania vyplývajú alebo môžu vyplývať, pričom RO je oprávnený vyhradiť si osobitný spôsob ako o týchto skutočnostiach bude informovaný. Tým nie je dotknuté právo RO na výkon kontroly podľa čl. 7 zmluvy.

**Článok 9**

**Trvanie zmluvného vzťahu a jeho ukončenie**

1. Táto zmluva sa uzatvára na dobu určitú, pričom jej platnosť a účinnosť trvá do splnenia všetkých záväzkov oboch zmluvných strán, ktorých splnenie je v súlade s touto zmluvou nevyhnutné a platnosť a účinnosť neskončí skôr ako dôjde k vysporiadaniu všetkých vzťahov spojených s ukončením OP podľa čl. 141 všeobecného nariadenia, ak nedôjde k ukončeniu zmluvy skôr a to:
   1. na základe písomnej dohody zmluvných strán
   2. odvolaním plnomocenstva zo strany RO podľa ods. 2,
   3. výpoveďou plnomocenstva zo strany SO podľa ods. 4.
2. RO je oprávnený plnomocenstvo udelené na základe tejto zmluvy kedykoľvek čiastočne alebo v celom rozsahu odvolať. Odvolanie RO vyhotoví v písomnej forme a je účinné jeho doručením SO. V prípade, že si SO neprevezme zásielku zasielanú doporučenou poštou a uloženú na pošte, piaty deň od uloženia na pošte sa bude považovať za deň doručenia zásielky, aj keď sa adresát o obsahu uloženej zásielky nedozvedel. Od preukázateľného doručenia odvolania je SO povinný nepokračovať vo výkone úloh, na ktoré sa odvolanie vzťahuje. Doručením odvolania plnomocenstva zároveň zaniká táto zmluva v celom rozsahu alebo v rozsahu zodpovedajúcom čiastočnému odvolaniu plnomocenstva, s výnimkou ods. 5 až 7 tohto článku, ktorých účinky trvajú do uplynutia lehôt uvedených v týchto odsekoch.
3. RO je oprávnený odvolať plnomocenstvo podľa predchádzajúceho odseku najmä, ale nie len, v prípade porušenia plnenia povinností SO, ktoré mu vyplývajú z tejto zmluvy, pričom za dôvod odvolania sa považujú nasledujúce skutočnosti:
   1. opakovaný výskyt závažných nedostatkov pri plnení úloh SO vykonávaných podľa udeleného plnomocenstva, ktoré vyplývajú zo správ z auditov a kontrol vykonávaných oprávnenými osobami, a ktorých výskyt závažným spôsobom narúša alebo ohrozuje implementáciu OP....alebo jeho časti v rozsahu čl. 2 ods. 1 zmluvy. Uplatneniu dôvodu odvolania plnomocenstva musí predchádzať písomné upozornenie RO na možné dôsledky spojené s identifikovaným výskytom závažných nedostatkov a súčasne závažný nedostatok sa opätovne vyskytne aj po tomto upozornení,
   2. opakovaný výskyt identických nedostatkov systémového charakteru pri plnení úloh podľa tejto zmluvy zo strany SO, ktoré vplývajú zo správ z auditov a kontrol vykonávaných oprávnenými osobami. Za takéto sa nepovažujú nedostatky, ktoré objektívne nemôžu byť ovplyvnené SO, za predpokladu, že takýto opakovane sa vyskytujúci nedostatok závažným spôsobom narúša alebo ohrozuje implementáciu OP....alebo jeho časti v rozsahu čl. 2 ods. 1 zmluvy. Uplatneniu dôvodu odvolania plnomocenstva musí predchádzať písomné upozornenie RO na možné dôsledky spojené s identifikovaným výskytom identických nedostatkov systémového charakteru a súčasne identický nedostatok systémového charakteru sa opätovne vyskytne aj po tomto upozornení,
   3. neodstránenie zistených nedostatkov vyplývajúcich zo správ z auditov a kontrol vykonávaných oprávnenými osobami a kontrol vykonaných RO podľa čl. 7 zmluvy alebo bezdôvodné neprijatie opatrení na ich nápravu zo strany SO v stanovenej lehote alebo v prípade, ak RO písomne upozorní SO, že prijaté opatrenia sú nedostatočné, nakoľko nedošlo k náprave, hoci SO takúto nápravu mohol vykonať. Uplatneniu dôvodu odvolania plnomocenstva musí predchádzať písomné upozornenie RO na možné dôsledky spojené s neodstránením zistených nedostatkov a súčasne ak SO nevykoná nápravu ani po tomto upozornení.
4. SO je oprávnený vypovedať plnomocenstvo udelené na základe tejto zmluvy iba v prípade, ak činnosťou alebo nečinnosťou RO je výrazne sťažený alebo znemožnený výkon niektorých alebo všetkých úloh, ktoré má SO podľa zmluvy vykonávať a k náprave nedošlo ani po výzve SO adresovanej na RO na odstránenie takéhoto stavu alebo ak SO objektívne prestane spĺňať podmienky na výkon jeho úloh a nie je schopný na základe týchto skutočností naďalej plniť niektoré alebo všetky úlohy, ktorými je podľa tejto zmluvy poverený. Výpoveď plnomocenstva zo strany SO musí v plnej miere rešpektovať zásadu čo najmenšieho narušenia plnenia úloh RO. Výpovedná doba je trojmesačná a začína plynúť od prvého dňa kalendárneho mesiaca nasledujúceho po doručení výpovede RO. Až do uplynutia výpovednej doby je SO povinný vykonávať úlohy, ktorými ho RO poveril v súlade s touto zmluvou. V prípade, že si RO neprevezme zásielku zasielanú doporučenou poštou a uloženú na pošte, piaty deň od uloženia na pošte sa bude považovať za deň doručenia zásielky, aj keď sa adresát o obsahu uloženej zásielky nedozvedel. Uplynutím výpovednej doby zároveň zaniká táto zmluva v celom rozsahu alebo v rozsahu zodpovedajúcom čiastočnej výpovedi plnomocenstva, s výnimkou ods. 6 až 7 tohto článku, ktorých účinky trvajú do uplynutia lehôt uvedených v týchto odsekoch, pričom sa súčasne osobitne uvádza, že v rámci plynutia výpovednej doby bude plynúť lehota podľa odseku 5 tohto článku.
5. Zmluvné strany sa zaväzujú do troch mesiacov od zániku tejto zmluvy podľa odseku 2 alebo 4 zmluvy vykonať vzájomné vysporiadanie, ktoré zahŕňa odovzdanie kompletnej agendy SO na RO na základe písomných preberacích protokolov, ktorými dôjde k odovzdaniu všetkej dokumentácie, ktorou disponuje SO od začiatku výkonu úloh SO do doby vzájomného vysporiadania. RO je povinný poskytnúť SO súčinnosť za účelom prevzatia kompletnej odovzdávanej agendy zo strany SO. Zmluvné strany sú povinné postupovať tak, aby bola týmto procesom čo najmenej ovplyvnená realizácia OP.... Činnosti vykonávané podľa tohto odseku smerujúce k vzájomnému vysporiadaniu RO a SO sú činnosťami, ktoré sa vykonávajú v rámci implementácie príslušného projektu technickej pomoci, v dôsledku čoho je táto činnosť oprávneným výdavkom.
6. Do 10 pracovných dní po uplynutí lehoty podľa ods. 5 tohto článku zmluvné strany podpíšu záverečný protokol, v ktorom potvrdia vzájomné vysporiadanie práv a povinností v súvislosti s ukončením časti alebo celej zmluvy. Ak sa zmluvné strany nedohodnú na podpise záverečného protokolu, za prípadné nároky tretích strán, ktorých vznik je založený alebo súvisí s nevysporiadanými vzťahmi zmluvných strán po zániku tejto zmluvy, zodpovedá tá zmluvná strana, z ktorej výkonu činností predmetný nárok vznikol. Ak nie je možné jednoznačne určiť zmluvnú stranu podľa predchádzajúcej vety, zodpovedá tá zmluvná strana, ktorá odmietla podpísať záverečný protokol alebo ktorá iným svojím konaním alebo nečinnosťou spôsobila, že k podpisu záverečného protokolu nedošlo.
7. Zmluvné strany vyhlasujú, že zánikom plnomocenstva udeleného na základe tejto zmluvy nezanikajú tie práva a povinnosti zmluvných strán, ktoré svojou povahou majú pretrvávať aj po ukončení tejto zmluvy, najmä práva a povinnosti týkajúce sa zodpovednosti za škodu a mlčanlivosti.
8. V prípade ukončenia zmluvného vzťahu na základe písomnej dohody zmluvných strán sa primerane aplikujú postupy vzájomného vysporiadania podľa ods. 5 a 6 tohto článku; ustanovenie ods. 7 sa použije rovnako.

**Článok 10**

**Spoločné a záverečné ustanovenia**

1. Táto zmluva podlieha povinnému zverejneniu podľa § 5a ods. 1 zákona zákon   
   č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov a v súlade s § 47a ods.1 Občianskeho zákonníka nadobúda účinnosť dňom nasledujúcim po dni jej zverejnenia v centrálnom registri zmlúv. Zmluvné strany sa dohodli a súhlasia, že prvé zverejnenie zmluvy zabezpečí RO a o dátume zverejnenia informuje SO a zároveň zašle odkaz na zverejnenú zmluvu na CKO, CO a OA v súlade s kapitolou 1.3.2.1 ods. 3, písm. d) Systému riadenia EŠIF.
2. Zmluvné strany sa zaväzujú, že o skutočnostiach o ktorých sa dozvedeli pri plnení úloh podľa tejto zmluvy budú zachovávať mlčanlivosť, ak to vyplýva z právnych predpisov pre OP..... alebo iných záväzných dokumentov alebo ak takéto skutočnosti s ohľadom na svoj charakter nemajú byť sprístupnené tretím osobám. Zároveň zabezpečia dodržiavanie zachovávania mlčanlivosti aj všetkými svojimi zamestnancami a ďalšími osobami zapojenými do výkonu úloh podľa tejto zmluvy.
3. Zmluvné strany sa dohodli, že ich vzájomná komunikácia súvisiaca s touto zmluvou si pre svoju záväznosť vyžaduje písomnú formu, ibaže je výslovne dohodnuté v tejto zmluve inak alebo zmluvné strany vzájomnou dohodou medzi sebou zaviedli takú prax. Zmluvné strany sa zaväzujú, že budú pre vzájomnú písomnú komunikáciu používať adresy uvedené v záhlaví tejto zmluvy.
4. Ak sa v tejto zmluve určuje písomná forma určitého úkonu, je táto forma dodržaná, ak je úkon vykonaný buď v papierovej podobe alebo prostredníctvom elektronickej komunikácie s potvrdením o doručení elektronickej správy adresátovi; elektronická podoba úkonu nie je možná pri zmene tejto zmluvy podľa ods. 5 tohto článku.
5. Akákoľvek zmena tejto zmluvy musí byť vyhotovená vo forme riadne očíslovaných písomných dodatkov k tejto zmluve uzatvorených medzi zmluvnými stranami, pokiaľ v tejto zmluve nie je uvedené inak, a ktoré podliehajú povinnému zverejneniu rovnako ako táto zmluva podľa odseku 1 tohto článku zmluvy. Zmluvné strany sa dohodli a súhlasia, že písomný dodatok k tejto zmluve nie je potrebný v prípade zmeny ustanovení Systému riadenia EŠIF, na ktoré sa odvoláva táto zmluva, pričom po zmene Systému riadenia EŠIF sa primerane použijú zmenené ustanovenia Systému riadenia EŠIF.
6. Táto zmluva je vyhotovená v ......... rovnopisoch, RO dostane po uzatvorení zmluvy .... rovnopisov, SO dostane po uzatvorení zmluvy ......rovnopisov.
7. Zmluvné strany vyhlasujú, že si obsah tejto zmluvy riadne prečítali, porozumeli jej obsahu, že túto zmluvu neuzatvorili v tiesni a za nevýhodných podmienok, na znak čoho ju podpisujú.
8. Osoby podpisujúce túto zmluvu sú oprávnené konať v mene zmluvných strán.

V ..........................., dňa ........................ V ..........................., dňa ........................

Za RO: Za SO:

(meno, priezvisko, funkcia osoby (meno, priezvisko, funkcia osoby

podpisujúcej zmluvu za RO) podpisujúcej zmluvu za SO)

1. V prípade programov cezhraničnej spolupráce sa v celom texte zmluvy použije pojem ,,program“ namiesto ,,operačný program“. [↑](#footnote-ref-1)